10. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 803 της 21/31 Οκτ. 1961 (ΦΕΚ Α΄ 206) Περί τρόπου εξαγωγής σταφιδοκάρπου παλαιών εσοδειών. Έχοντες υπ’ όψιν: 1)τας διατάξεις του άρθρ. 12 του Ν.Δ. 3999/59 «περί ελέγχου του εξαγωγικού εμπορίου και άλλων τινών διατάξεων», 2)το γεγονός ότι αι ξηραί σταφίδες (σουλτανίνα, κορινθιακή) εσοδείας διαφόρων ετών αποτελούν πάντοτε διακεκριμένας ποιότητας, 3)την ανάγκην λήψεως των ενδεδειγμένων μέτρων δια την προστασίαν της ποιότητος των εξαγομένων σταφίδων (σουλτανίνας, κορινθιακής) και 4)την υπ’ αριθ. 477/1961 γνωμοδότησιν του Συμβουλίου Επικρατείας, προτάσει των επί του Εμπορίου και Γεωργίας Υπουργών, απεφασίσαμεν και διατάσσομεν: Άρθρ.1.-Η ανάμιξις προς εξαγωγήν εις το εξωτερικόν και η συσκευασία εντός των ιδίων μέσων συσκευασίας σταφιδοκάρπου διαφόρου έτους εσοδείας απαγορεύεται, ως αποτελούσα ανάμιξιν διακεκριμένων μεταξύ των ποιοτήτων. Άρθρ.2.-Η εξαγωγή σταφίδων παλαιάς εσοδείας, δύναται να επιτρέπηται, εφ’ όσον πληρούν τους όρους των κειμένων διατάξεων περί εξαγωγής και υπό την απαραίτητον προϋπόθεσιν της αναγραφής του έτους εσοδείας, τόσον επί των μέσων συσκευασίας όσον και επί των εκδιδομένων πιστοποιητικών ποιοτικού ελέγχου, μόνον κατόπιν κοινών αποφάσεων των Υπουργών Εμπορίου και Γεωργίας. Άρθρ.3.-1.Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 2.Εις τον Ημέτερον επί του Εμπορίου Υπουργόν ανατίθεμεν την δημοσίευσιν του παρόντος, εις δε τον επί της Γεωργίας Υπουργόν εκτέλεσιν τούτου. 